text: Tesla причинява главоболие на конкурентите | TechNews.bg
  Начало » Бизнес » Tesla причинява главоболие на конкурентите
  автор: TechNews.bg дата: 28/04/2020 09:16 коментари: 1
  Електромобилите на Илон Мъск са недостижими по много показатели
  500 000 машини Tesla функционират като единна невронна мрежа
  Електрическите автомобили на Tesla са недостижими за останалите авто-производители по редица показатели. Тяхното превъзходство не е просто измислица на феновете на компанията, а се признава и от конкурентите, макар и не публично.
  Tesla Model S излезе на пазара през 2012 г., но все още възможностите на този модел са недостижими за повечето други автомобили, независимо от цената. Акцент в електромобилите на Tesla са съвременните цифрови технологии – от функцията за автопилот до възможността за актуализиране на софтуера по въздуха.
  Изпълнителният директор на Volkswagen Хърбърт Дис е угрижен от лидерството на Tesla, което му причинява главоболие, става ясно от публикация в Electrek. Разбира се, Дис не признава публично в това – статията се позовава на документ от вътрешната поща на германския концерн.
  "Това, което ме интересува най-много, са възможностите на системите за помощ на водача. 500 000 машини Tesla функционират като единна невронна мрежа, която непрекъснато събира данни и предоставя на клиента нов опит в шофирането на всеки 14 дни. Никой друг производител на автомобили не може да направи това днес", казва Дис и признава, че пред компанията има дълъг път, за да настигне Tesla.
  По неговите думи, клиентите харесват също интегрирането на възможностите за управление на машината в приложение за смартфон и създаването на потребителски интерфейс около огромния централен екран на машината.
  Дис е изпълнителен директор на Volkswagen, което означава, че неговата загриженост не е само на думи. Твърди се, че германският автомобилен гигант възнамерява да създаде нова организация, която да изпълни плана за "догонване на Tesla".